-सुधा वर्मा
आज प्राथमिक सिक्छा ले ले के, बारहवीं तक के सिक्छा म परिवर्तन के जरूरत हावय। सिक्छा याने पाठ्यक्रम म सुधार होना चाही। समय परिवर्तन के संग-संग कपड़ा के गुणवता, डिजाइन, बर्तन के प्रकार, घर के बनावट, रहन-सहन के इस्तर म बछर दर बछर परिवर्तन होवत हावय तब पाठ्यक्रम काबर जस के तस हावय। जीवन सैली बदलत हावय, खानपान बदलत हावय, सोच बदलत हावय फेर लइका मन एके पाठ ल पढ़त हावय। जेन पाठमन आज के जीवन ले मेल नई खात हावय।
पाठ्यक्रम बनाए के काम माध्यमिक सिक्छा मंडल करथे। ये पाठ्यक्रम ल राज्य शिक्षक अनुसंधान परिषद म भेजे जाथे। इंहा ये पाठ्यक्रम के अनुसार कार्यसाला आयोजित करके पुस्तक तइयार करे जाथे। आज दस साल होगे पुस्तक तइयार होय फेर ऐमा कोनो सुधार या परिवर्तन नई होय हावय। कोनो भी नवा काम नई होय हावय। बहुत अकन गलती हावय जेला सुधारे बर समाज के मन आवाज उठावत हांवय फेर माध्यमिक सिक्छा मंडल के कान म जूं नई रेंगत हावय। अतेक पालक मन के विवाद पेपर म छपत हावय जेन ल पढ़-पढ़ पचोवत जात हावयं। आंसो के परीक्छा परिनाम म 56 फीसदी उत्तीर्ण होय हावय ऐखर कारन काय हो सकथे, एखरो चर्चा होना चाही। आज जरूरत हावय रोजगारोन्मुख सिक्छा के। अइसना सिक्छा देय जाय के लइका मन म वैज्ञानिक दृष्टिकोण पैदा होवय। ये दृष्टिकोन रोजगार डाहर लेगय। पाठ्यक्रम म संतुलन नइये। येला संतुलित करे के जरूरत होवय।
बार-बार प्रयोग करे ले भी लइका मन पिछड़ जाथे। नवा पाठ्यक्रम तइयार होगे तब ओला कुछ इस्कूल म लागू कर देय जाथे। 'फीड बैकÓ आए हे के नहीं, एखर ठिकाना नइये। ये सब ऊपर बहुत धियान देय के जरूरत हावय। एम जी एम एल बहुत जोर सोर के संग सुरू होईस। येमा वैग्यानिक सोच रहिस हे, फेर पढ़ाये के समस्या आगे। पहिली ले ये बात सोचे रहितिन तब येला सुधारे के बाद इस्कूल म भेजे जातिस।
अभी प्राथमिक इस्तर के पाठ्य पुस्तक म सुधार चलत हावय। एखर बदला 9वीं, 10वीं, 11वीं, 12वीं के पाठ्यक्रम म सुधार करे जातिस, पाठ्यक्रम म परिवर्तन करे जातिस तब जादा अच्छा होतिस। नवा सरकार सही एक नवा मनखे के जरूरत हावय जेन एक बेर पूरा पाठ्यक्रम म फेर-बदल करके आज के लइका मन बर वैग्यानिक सोच पैदा करइया पाठ रख सकय। 9वीं, 10वीं, 11वीं, 12वीं पढ़े लइका अपन परिवार ल चलाये बर रोजगार खोल सकय। एक सुग्घर छत्तीसगढ़ बनय जिंहा कोनो बेरोजगार झन राहय। सब लइका म नैतिकता दिखय। समाज म परेम के बरसा होवय। सब परिवार मिल के राहयं। ये सिक्छा के जादू आय जेन ल लाना हे।
mai_Deva hne_Deva hne_Deva hne_Deva hne_Deva